Engar nýjar upplýsingar hafa komið fram sem varpað geta ljósi á mál Hauks Hilmarssonar , sem saknað hefur verið í Sýrlandi frá því í lok febrúar . Þetta kemur fram í svari við fyrirspurn Stundarinnar til utanríkisráðuneytisins . Enn fremur kemur fram í svarinu að máli Hauks hafi síðastliðnar vikur verið fylgt eftir við stjórnvöld og aðra aðila í þeim ríkjum sem boðist hafi til að aðstoða við upplýsingaöflun og almennt hvað varðar hvarf Hauks , en án án árangurs . Eftirgrennslan verði haldið áfram og komi fram nýjar upplýsingar verði þeim fylgt eftir . Fregnir bárust af því að Hauks væri saknað í byrjun mars þegar fréttamiðlar í Tyrklandi birtu fréttir þar um . Þar var Haukur sagður hafa látið lífið í árás tyrkneska hersins í Afrin-héraði í norðurhluta Sýrlands . Ekki hefur verið staðfest hvort Haukur sé lífs eða liðinn , og í raun hafa stjórnvöld vart komist yfir neinar upplýsingar um afdrif hans . Þá hefur ekki tekist að fá upplýsingar um hvaðan heimildir fyrir þeirri staðhæfingu að Haukur hefði fallið , sem tyrkneskir fjölmiðlar fullyrtu í upphafi , væru upprunnar . Haukur mun hafa barist með hersveitum Kúrda í Sýrlandi gegn hryðjuverkasamtökunum ISIS og tók þátt í að frelsa sýrlensku borgina Raqqa undan ógnarstjórn þeirra . Þegar tyrkneski herinn réðst yfir landamæri Sýrlands og til atlögu við Kúrda í Afrin-héraði sneri Haukur ásamt öðrum hermönnum Kúrda til baka til varnar héraðinu og Afrinborg . Eftir bardaga 24. febrúar síðastliðinn hefur hins vegar ekkert spurst til Hauks .